Уважама доцент Тодорова,

Уважаеми доцент Захариев,

Драги колеги – преподаватели, магистри и баклаври,

Скъпи гости,

Когато ме поканиха да отправя едно по-дълго пожелание към студентите, изпълнили мисията на Нов български университет да получат модерно и отворено към света образование – в първата му степен, разбира се, - вълнението ми подсказа една мисъл, която не ме напусна и взе че сама се обяви пред организаторите на това тържество, когато съставяха програмата му. И така, в един момент се оказа, че трябва да защитя пред вас тезата си „Свободата е истина и истината е свобода”, както вие неотдавна сте защитили вашите за бакалавърска и магистърска степен. И понеже открай време си се притеснявам пред студентите, ще разчитам на вашето снизхождение в това мое изпитание.

Най-напред се започва с благодарностите (както съм ви учила). Моите са към вас, разбира се, но преди всичко към основополагащия принцип на първия свободен университет в най-новата ни история – „Да не се боим от разнообразието”. Липсата на страх от нестандартното предпоставя и мотивацията на академичното ръководство да дава шанс на различни идеи, нови методи и смели решения. Може да звучи общо, но аз знам, какво имам предвид – след 17 години развиване на творчески ориентирана преподавателска дейност. Затова съм благодарна и за доверието, което получих от Ръководството и от Издателството на Нов български университет чрез подкрепата към една особена книга, чийто светкавичен успех ме доведе днес тук пред вас. Тя се казва „Къщите говорят” и **свободно** разказва **истинските** истории на забележителни българи, живели в около 300 къщи в 11 големи града на страната ни до Втората световна война.

Всичко се дължи на вярата ми в Свободата и упованието ми в Истината. Свързвам ги, защото съм установила, че в повечето житейски ситуации те си помагат взаимно. А се научих да ги ценя, защото – както повечето мои връстници – знам, какво е да ти липсват. На вас те са дар от добрите феи по рождение, така че остава само да се научите да си служите с тях мъдро.

Днес в аулата има хуманитаристи, творци, информатици, икономисти – същински калейдоскоп от професии, към които пристъпвате с любопитство, естествено, но и с очакването да ви донесат пари и личностно удовлетворение. Е, повикайте за съвет Истината и Свободата, както в народната приказка викат Неволята. Питайте първо Свободата, като ви е предоставила всички възможности за избор – на курсове, теми, материали и книги от информационния Облак и университетската Библиотека, - използвали ли сте ги ***на макс***, докато сте ги имали. После се обърнете към Истината, за да проверите, дали сте положили всички усилия, за да добиете максимум знания за бъдещата професия. Отговорите на тези въпроси си приберете в една папчица и я отворете, преди за първи път да обявите: „Няма работа! Вишист съм, а нямам работа...” Доверете се тогава на **свободата** си да се учите от грешките си и не си затваряйте очите пред **истините**, които те могат да ви разкрият. Дори и да смятате, че трудът ви не е оценен достатъчно, свободата да упражнявате избраната от вас професия е безценна!

***„Светът какво ще ми даде и аз какво ли ще му дам?”*** е въпрос, който са си задавали много свободни хора, но аз цитирам тук стиха на един голям български интелектуалец и художник от първите десетилетия на ХХ век, Сирак Скитник. Една световна война по-късно, символът на свободата за следващото поколение, Джак Керуак, пита читателите на „По пътя”: ***„... и защо да не живееш за забавление, наслада и любов, защо да не си преследваш желанията...?”*** Различни истини за различни епохи за различни личности. Свободата е да вземеш решение, а това по правило е трудно. Но само чрез решението човек упражнява свободната си воля, която е дадена единствено нему от всички живи същества на планетата, чиято свобода е *природна* воля.

В нашето пост-пост-пост-всичко време търсим истината в клишето „Бъди себе си!” И често чувам отвсякъде: „Аз съм си такъв, аз съм автентичен, казвам всичко, както го мисля.” Ами нима светът преди нас не е съществувал, не е писал, не е строил, не е воювал дори. Нямало го е Айнщайн, нито Ботев? Нека не забравяме, че нашите корени са в миналото на родителите ни и на техните родители и само ако любопитстваме, ще стигнем до истината „защо сме такива” – въпросът, който напоследък – от недоумение или от недоверие – все по-често си задаваме. И няма да му намерим отговор в други държави и континенти, защото там ще ни липсва родовата памет. Точно за родовата памет написах книгата си, илюстрирана с автентични снимки на столетни къщи, създадени като мост между България и Европа и оказали се устойчиви, защото са строени с **истински** материали и творческа **свобода**. За изследователската работа ми помагаше **свободата**, която имах, и **истината**, която неотклонно търсех.

По пътя си из родината срещнах много млади, щастливи и работливи хора. Радваха се на свободата да създават неща, които ги няма досега в България – в училища, в читалища, в работилници, в туризма, в някакъв бизнес. Видях и ученици с грейнали лица пред голямо вековно училище с много награди от чужбина: бяха въодушевени от темата на току-що приключилата матура по литература. Предстоеше им да избират между различни светове – със знанията си.

За такъв избор – с всичките му свободи и отговорности подготвях студентите си в НБУ. Да обичат Малкия принц, който притежава **едно единствено цвете** и не му трябват петстотин милиона звезди, но и да се пазят от „черния лебед” в света на бизнеса, където няма **невъзможна вероятност**. Защото ***в нашия земен живот властва производството***, както кратко и точно е написал Елиас Канети, единственият нобелист, роден в България.

Но изборът, дали да влезеш в конкуренцията, на родна или на чужда земя, или – като Керуак – да тръгнеш ***По пътя*** към „***какви ли не ненадейни събития дето се спотайваха да ме изненадат и зарадват, че съм жив да ги видя”***, този избор е вашата истина и правото да я защитаваш е вашата свобода. Междувременно не забравяйте, че истинската свобода идва от знанията, а не от парите. Особено в съвременното информационно общество.

И понеже на днешния ден ни е събрал утрешният празник, нека да му отдадем дължимото поне в мисълта си. И той е част от родовата ни памет – символът на стремежа ни към просвета. Почитането на това историческо събитие е било заявка за национална идентичност, та през годините на робството е било героизъм да стане на яве пред много хора. Затова още спорят няколко града , в чие читалище или училище азбуката ни е славена по-рано през 19 век – дали в 1821 в Шумен или 1852 в Пловдив, или... Да пребъде!

А на вас - попътен вятър, свободни млади хора!